Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 102/06)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: 93/00

1. Αρμόδια εθνική αρχή Ονομασία: Direcção-Geral do Desenvolvimento Rural

Διεύθυνση: Av. Defensores de Chaves, n.o 6, P-1049-063 Lisboa

Τηλ. (351) 213 18 43 00

Φαξ (351) 213 52 13 46.

2. Αιτούσα ομάδα 2.1. Ονομασία: Apetal - Agrupamento de Produtores de Enchidos Tradicionais do Alentejo, Lda

2.2. Διεύθυνση: Rossio Marquês de Pombal, n.o 64-2o D, P-7100-513 Estremoz

Τηλ. (351) 268 32 30 21

Φαξ (351) 268 32 30 21.

2.3. Σύνθεση: παραγωγός/μεταποιητής (x) άλλος ( ).

3. Τύπος του προϊόντος: Τύπος 1.2 - Προϊόντα με βάση το κρέας

4. Περιγραφή των προδιαγραφών (σύνοψη των απαιτήσεων του άρθρου 4 παράγραφος 2)

4.1. Ονομασία: Paia de Toucinho de Estremoz e Borba.

4.2. Περιγραφή: Καπνιστό λουκάνικο, το οποίο παρασκευάζεται από χοιρομέρι ολόκληρων χοίρων της φυλής Alentejana (εκτός των αγριοχοίρων και των αναπαραγωγικών χοίρων) που τεμαχίζεται σε τεμάχια μικρότερα των 3 cm, με προσθήκη άλατος, ύδατος, τριμμένου πιπεριού και αποξηραμένων, μη βλαστημένων, σκελίδων σκόρδου και γαρύφαλλου. Καλύπτεται από την αποκαλούμενη "Pele das Bahnas" η οποία είναι γνωστή και ως ορώδης μεμβράνη (πλευρική και περιτονεϊκή), η οποία έχει εμποτιστεί σε διάλυμα ύδατος, άλατος τριμμένου πιπεριού και σκόρδου. Το λουκάνικο λαμβάνει μορφή κυλινδρική και έχει μήκος μεταξύ 20 έως 45 cm και διάμετρο 6 έως 15 cm. Έχει χρώμα ανοιχτό καφέ, είναι λείο και γυαλιστερό, με αρκετά σταθερή συνεκτικότητα και άθραυστη εξωτερική περικάλυψη, που παραγεμίζεται πλήρως με το μείγμα και τυλίγεται σφιχτά γύρω από αυτό, κατόπιν μαγειρεύεται στο κάλυμμά του και έπειτα δένεται και τυλίγεται κάθε 3 cm. Το λίπος είναι κυρίως λευκό στο σημείο που το λουκάνικο στενεύει και το χοιρομέρι του δίνει μια σπειροειδή μορφή (σαν σαλιγκάρι). Είναι τέλεια δεμένο, με σαφή κατανομή του κρέατος και του λίπους, που δίνει στο λουκάνικο μια ακανόνιστη μορφή που έχει όψη μαρμάρου με γυαλιστερό λευκό ενδομυϊκό λίπος. Έχει ευχάριστη οσμή καπνιστού, γεύση σκόρδου, καθώς και γεύση ανάμεσα στο γλυκό και στο αλατισμένο. Το χοιρομέρι είναι ευχάριστο στην οσμή και στη γεύση. Δεν διαθέτει χόνδρους και είναι πολύ λείο.

4.3. Γεωγραφική περιοχή: λόγω των ειδικών απαιτήσεων παραγωγής των προϊόντων αυτών, των χαρακτηριστικών της γεύσης και της γνώσης που έχει το κοινό, η γεωγραφική περιοχή παρασκευής του προϊόντος περιορίζεται στις περιφέρειες του Alandroal, της Borba, του Estremoz και της Vila Viçosa.

4.4. Απόδειξη προέλευσης: Τα λουκάνικα Paia de Toucinho de Estremoz e Borba μπορούν μόνο να παραχθούν σε εγκαταστάσεις οι οποίες διαθέτουν κατάλληλη άδεια και βρίσκονται στη συγκεκριμένη περιοχή. Οι πρώτες ύλες προέρχονται από χοίρους της φυλής Alentejana που εκτρέφονται σε εκμεταλλεύσεις με βαλανιδιές, οι οποίες είναι κατάλληλες για εκτατικά ή ημιεκτατικά συστήματα παραγωγής, δεδομένου ότι τα ζώα εκτρέφονται συνήθως στο ύπαιθρο. Τα εν λόγω παραδοσιακά προϊόντα, τα οποία παρασκευάζονται αποκλειστικά από χοίρους της φυλής Alentejana, διαθέτουν ένα όλο και περισσότερο αυξανόμενο καταναλωτικό κοινό, αποκαθιστώντας έτσι το ενδιαφέρον για προϊόντα υψηλής ποιότητας τα οποία σήμερα θεωρούνται ως τα καλύτερα του κόσμου. Λόγω της παραδοσιακά μακρόχρονης παρασκευής του, το Paia de Toucinho de Estremoz e Borba διαθέτει μία αποκλειστική και λεπτή γεύση καθώς και ένα ιδιαίτερο στυλ.

4.5. Μέθοδος παραγωγής: Το Paia de Toucinho de Estremoz e Borba παρασκευάζεται από χοιρομέρι ολόκληρων χοίρων Alentejana, με προσθήκη τεμαχίων λίπους σε ποσότητα άνω του 50 %. Μετά την επιλογή, το πλύσιμο και τον τεμαχισμό των σφαγίων, προστίθενται τα υπόλοιπα συστατικά για την παρασκευή του τελικού προϊόντος. Μετά από την προετοιμασία και το καρύκευμα, το προϊόν αφήνεται να ωριμάσει κατόπιν κουλουριάζεται και παίρνει τη μορφή σαλιγκαριού. Μετά τη διαμόρφωσή του ακολουθεί το δέσιμο και το κάπνισμα με ξύλο βαλανιδιάς (δρυς η αρία).

4.6. Δεσμός: Ο χοίρος της φυλής Alentejana αποτελούσε πάντοτε μια εναλλακτική τροφή και, σε ορισμένο βαθμό, αντισταθμίζει τις ελλείψεις που προκαλούνται από την κακή συγκομιδή. Πολλές δημοφιλείς τροφές από νωπό κρέας και εύγεστα λουκάνικα μπορούν να παρασκευαστούν από το κρέας των ζώων. Τα λουκάνικα αυτά αποτελούσαν για πολύ καιρό την τροφή των ανθρώπων, οι οποίοι σταματούσαν τη δουλειά τους στα χωράφια το μεσημέρι για να φάνε τα λουκάνικα αυτά. Το γεγονός ότι είναι εύκολη η μεταφορά τους, και η αντοχή τους στην θερμοκρασία, σημαίνει ότι μπορούν να χρησιμοποιούνται συστηματικά. Τώρα, όπως και πάντοτε, μπορούμε να ισχυριζόμαστε ότι οι χοίροι έχουν μεγάλη κοινωνικοοικονομική σημασία. Με τη χρήση των χοίρων ως πρώτης ύλης, τα λουκάνικα του Estremoz e Borba παρασκευάζονται με ευδιάκριτη και ακατανίκητη γεύση.

4.7. Δομή του ελέγχου: Ονομασία: Certialentejo - Certificação de Produtos Agrícolas, Lda

Διεύθυνση: Av.a General Humberto Delgado, n.o 34, 1o esq, P-7000-900 Évora.

4.8. Σήμανση: Υποχρεωτικές πληροφορίες: Paia de Toucinho de Estremoz e Borba - Γεωγραφικές πληροφορίες και σήμα πιστοποίησης με κατάλληλη αρίθμηση σύμφωνα με την ονομασία του προϊόντος και την ονομασία της πιστοποιούσας αρχής.

4.9. Εθνικές απαιτήσεις: Διάταγμα αριθ. 9080/2000, που δημοσιεύτηκε στην Diario da República αριθ. 102, σειρά II, στις 3 Μαΐου 2000. Θεσπίζει τους βασικούς κανόνες παραγωγής και τα χαρακτηριστικά του Paia de Toucinhode Estremoz e Borba, όπως καθορίζονται από την γεωγραφική περιοχή στην οποία παρασκευάζεται.

Αριθ. ΕΚ: PT/00156/2000.09.14.

Ημερομηνία παραλαβής της πλήρους αιτήσεως: 23 Ιουλίου 2001.